Jagter se Belt - Wikipedia
Jagter se Belt
’n Astrofoto van die Jagter se Belt.
Die Jagter se Belt, Gordel van Orion of Drie Konings is ’n patroon in die sterrebeeld Jagter. Dit bestaan uit drie helder sterre: Alnitak, Alnilam en Mintaka. Deur na die drie sterre aan die naghemel te soek, is die maklikste manier om die Jagter te vind.
Alnitak is sowat 736 ligjare van die Aarde af. As ’n mens ultraviolet-straling, wat nie met die blote oog gesien kan word nie, in ag neem, is die ster 100 000 so helder soos die son.
Alnilam is sowat 1 340 ligjare ver en het ’n helderheid van 1,7 mag. As ultraviolet-straling in ag geneem word, is dit 375 000 keer so helder soos die son.
Mintaka is ’n dubbelster. Die twee komponente wentel elke 5,73 dae om mekaar. Die sterre is 915 ligjare van die Aarde af en met ’n helderheid van 2,21 mag is dit 90 000 keer so helder soos die son.
Daar is verskeie name vir die drie sterre. In Spanje, Portugal en Brasilië staan hulle ook bekend as die "Drie Marias". In Suid-Afrika, die Filippyne en Puerto Rico word hulle dikwels die "Drie Konings" of soms die "Drie Susters" genoem.
Richard Hinckley Allen, die skrywer van Star Names: Their Lore and Meaning, noem talle ander name vir die sterrepatroon, soos: Jakobstaf, die Goue Ra-nok, die El, die Drie Wyse Manne of bloot die Drie Sterre.